Predkladacia správa

Návrh na zrušenie úlohy C.1. uznesenia vlády Slovenskej republiky č. 1054 z 13. decembra 2006 predkladá Ministerstvo práce, sociálnych vecí a rodiny Slovenskej republiky na rokovanie vlády SR ako iniciatívny materiál.  
Z predmetného uznesenia vlády Slovenskej republiky vyplynula pre ministerku práce, sociálnych vecí a rodiny, aby v mesiaci december 2008 v spolupráci s ministrom zdravotníctva a ministrom hospodárstva navrhla a predložila na rokovanie vlády opatrenia, ktoré podporia rozvoj bezpečnosti a ochrany zdravia pri práci po konzultáciách so sociálnymi partnermi a ktoré umožnia, aby sa splnili podmienky na ratifikáciu Dohovoru Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 zo strany Slovenskej republiky. 
Predmetná úloha bola splnená prípravou Koncepcie bezpečnosti a ochrany zdravia pri práci v Slovenskej republike na roky 2008 až 2012, ktorú vláda Slovenskej republiky schválila uznesením č. 114 z 20. februára 2008. Súčasťou koncepcie je aj Program realizácie koncepcie bezpečnosti a ochrany zdravia pri práci, ktorý obsahuje komplex opatrení na podporu rozvoja bezpečnosti a ochrany zdravia pri práci. Z uvedeného dôvodu sa predkladá návrh na zrušenie predmetnej úlohy. 
Predkladaný materiál nemá finančný, ekonomický, environmentálny vplyv, vplyv na zamestnanosť a podnikateľské prostredie. 
Materiál bol predložený na medzirezortné pripomienkové konanie, pripomienky k zrušeniu úlohy C.1. uznesenia vlády Slovenskej republiky č. 1054 z 13. decembra 2006 neboli uplatnené.